คลังลุ้นศก.ไตรมาสสองดีกว่าไตรมาสแรก
คลังมั่นใจเศรษฐกิจไตรมาสสองขยายตัวมากกว่า 2.8% เนื่องจากท่องเที่ยวหนุนและงบประมาณล่าช้าไม่ส่งผลกระทบ
30 พ.ค. 2562

คลังมั่นใจเศรษฐกิจไตรมาสสองขยายตัวมากกว่า 2.8% เนื่องจากท่องเที่ยวหนุนและงบประมาณล่าช้าไม่ส่งผลกระทบ
นายพรชัย ฐีระเวช ที่ปรึกษาด้านเศรษฐกิจการเงิน และโฆษกของ สำนักงานเศรษฐกิจการคลัง (สศค.) เปิดเผยว่า สศค. คาดเศรษฐกิจไทยไตรมาส 2 ปีนี้ จะขยายตัวได้ดีกว่าไตรมาสแรกที่ขยายตัวได้ 2.8% แม้ว่าเศรษฐกิจจะมีปัญหามูลค่าการส่งออกในช่วงครึ่งปีแรกติดลบ แต่เชื่อว่าในช่วงครึ่งปีหลังจะกลับมาขยายตัวเป็นบวก
ทั้งนี้ ในเดือน ก.ค. 2562 กระทรวงการคลัง จะมีการปรับประมาณการเศรษฐกิจอีกครั้ง จากเดิมที่คาดเศรษฐกิจปี 2562 จะขยายตัวได้ 3.8% ก็จะมีการติดตามข้อมูลเศรษฐกิจด้านต่างๆ อย่างใกล้ชิด เพื่อนำมาประเมินการขยายตัวเศรษฐกิจให้สอดคล้องกับภาวะการณ์มากที่สุด
นายพรชัย กล่าวว่า การใช้เงินงบประมาณปี 2563 ต้องล่าช้าไป 3 เดือน จากที่ต้องเริ่มใช้ 1 ต.ค. 2562 เป็น 1 ม.ค. 2563 จะไม่กระทบกับการขยายตัวเศรษฐกิจ เพราะกฎหมายงบประมาณให้ใช้งบประมาณปี 2562 ไปพรางก่อนได้ ซึ่งการใช้จ่ายเงินงบประมาณไตรมาสแรก หรือ ตรงกับไตรมาสสุดท้ายของปีปฏิทิน เป็นการใช้จ่ายงบประมาณประจำซึ่งส่วนใหญ่เป็นเงินเดือนข้าราชการ 90% ที่เหลือ 10% เป็นงบลงทุน ที่เป็นงบลงทุนผูกพันมาจากปีงบประมาณ 2562 หรือปีก่อนหน้านั้น
สำหรับงบลงทุนใหม่ปี 2563 คาดว่าจะเริ่มใช้ได้ในไตรมาส 2 หรือ ตรงกับไตรมาสแรกของปี 2563 ซึ่งขณะนี้กระทรวงการคลังได้สั่งให้หน่วยงานต่างๆ ดำเนินการจัดซื้อจัดจ้างล่วงหน้า เมื่องบประมาณมีผลบังคับก็จะได้เซ็นสัญญาก่อสร้างได้ทันที จึงไม่มีผลกระทบเศรษฐกิจ
นายพรชัย กล่าวว่า ภาวะเศรษฐกิจการคลังประจำเดือนเมษายน 2562 ยังขยายตัวได้ต่อเนื่องตามการใช้จ่ายภายในประเทศผ่านการจัดเก็บภาษีมูลค่าเพิ่ม การนำเข้าสินค้าเพื่ออุปโภคบริโภค และยอดจำหน่ายรถยนต์นั่ง ซึ่งขยายตัวสูงถึง 16.9% ประกอบกับการกลับมาขยายตัวของจำนวนนักท่องเที่ยวต่างประเทศ ที่นำโดยนักท่องเที่ยวจากประเทศอินเดีย ญี่ปุ่น และมาเลเซียเป็นสำคัญ
อย่างไรก็ตาม การส่งออกสินค้ายังคงหดตัว -2.6% ต่อปี ส่วนเสถียรภาพเศรษฐกิจยังอยู่ในระดับมั่นคงทั้งภายในและภายนอก